Follo-ledelsen avhørt av politiet i dag
Av Nikolai Kleivan, Lars Akerhaug og Charlotte Mæland - Vi har foretatt noen vitneavhør av de samme personene som har uttalt seg til pressen. Vi har avhørt klubbledelsen i Follo for å finne ut hva som har blitt sagt og gjort, sier seksjonssjef for finans- og miljøkriminalitet ved Oslo politidistrikt, Gro Smogeli, til VG Nett. Tirsdag vil Oslo-politiet sende over sin innstilling til Riksadvokaten, som deretter vil ta stilling til om det er grunnlag for videre etterforskning. Smogeli forklarer at de valgte å avhøre Follo-klubbens ledere fordi det var her det var størst uklarheter i anmeldelsen fra Norges Fotballforbund. Hun presiserer at politiet så langt ikke har noen mistenkte i saken. BAKGRUNN:Fikk tips om at to Follo-spillere var involvert i kampfiksing Follos styreleder Ole-Bjørn Fausa var en av dem som snakket med politiet i dag. Han vil avdramatisere det hele. - Jeg har ikke vært inne til avhør. Det er måten å ordlegge seg på. Vi har bare overlevert informasjon for å bistå i etterforskningen, sier han til VG Nett. - Politiet kaller det «vitneavhør». - Ja, det er vel det de kaller det. Jeg ville ikke sagt det på den måten. Når man sier «avhør» så høres man så skyldig ut.Fausa forteller at det, i tillegg til ham, er to andre fra Follo FK som deltok i samtaler med Oslo-politiet. Begge tilhører administrasjonen, og hverken spillere eller trenere har vært avhørt. Ingen har så langt status som mistenkt i saken. Dette bekrefter seksjonssjef Smogeli. - Det er ingen enkeltpersoner som er anmeldt, men det er et forhold som er anmeldt, presiserer hun. - Betyr det at man ikke vet hvem som står bak dette angivelige forholdet? - Det er en av de tingene som er uklart. Det blir stilt krav til at det er skjellig grunn til mistanke for mistanke mot personer og firmaer. Det som er et brudd på Fotballforbundets regler, er ikke nødvendigvis et brudd på norsk lov.Sist det var like mye medieoppmerksomhet rundt Follo FK, var da de kom seg til cupfinalen i 2010, etter å ha slått ut selveste Rosenborg. Da kom laget tilbake etter å ha ligget under både 0-1 og 1-2, og etter ekstraomganger lyste resultattavla 3-2. - Tidenes cupskrell, sa NRK-kommentator Hallvar Thoresen den gangen. Men det er et stykke fra september-kvelden på Ski stadion for to år siden, til dagens treningsøkt på kunstgressbanen nedenfor. Da VG Nett ankom Follos trening i ettermiddag, ble vi møtt av arrangementsansvarlig Joacim Wethal. - Ole-Bjørn Fausa tar seg av alle henvendelser, ga han beskjed om. - Dette er vanskelig for spillerne, så jeg ber om at dere respekterer det. Ellers får dere holde dere utenfor gjerdet her, med mindre dere vil være med på treninga, da, la han spøkefullt til.Styreleder Fausa kom i det treningen var i ferd med å avsluttes, og kom da rett fra et møte med Norges fotballforbund (NFF). - Spillerne er selvfølgelig sjokkerte, men har det bra. De ønsket å la kapteinen stå for uttalelsen som ligger på Follos hjemmeside, fortalte han. Han understreker at ingen har fått munnkurv, men at det er spillerne selv som har bedt om å la det bli med kaptein Anders Lübecks uttalelse. VG Nett kjenner til at fire spillere fra klubben kan være involvert i den angivelige kampfiksingsskandalen, men Fausa ville ikke kommentere dette. - Politiet har nå tatt over saken og jeg vil derfor ikke si noe som kan forstyrre etterforskningen, sa han.
Politiet vurderer om det er grunnlag for å etterforske den angivelige kampfiksingen og har i dag avhørt Follo-ledelsen.